IHL เปิดไลน์ผลิต “เบาะหนัง” เต็มสปีด มั่นใจอุตฯรถยนต์กลับมาเดินเครื่อง Q3/63
IHL เปิดไลน์ผลิต “เบาะหนัง” เต็มสปีด มั่นใจอุตฯรถยนต์กลับมาเดินเครื่อง Q3/63
22 มิ.ย. 2563

นายองอาจ ดำรงสกุลวงษ์ ประธานกรรมการบริหาร บริษัท อินเตอร์ไฮด์ จำกัด (มหาชน) หรือ IHL ประเมินว่า ภาพรวมของอุตสาหกรรมรถยนต์จะเริ่มมีทิศทางที่ดีในช่วงไตรมาส 3/63 เนื่องจาก บริษัทฯ สามารถกลับมาเปิดไลน์การผลิตเบาะหนังรถยนต์ได้เต็มกำลังการผลิต ภายหลังที่สถานการณ์การแพร่ระบาดของไวรัสโควิด-19 เริ่มคลี่คลาย และสามารถควบคุมการแพร่ระบาดได้ดี ประกอบกับรัฐบาลมีมาตรการผ่อนคลายเพิ่มมากขึ้น เพื่อให้กิจการกิจกรรมต่างๆ สามารถกลับมาดำเนินงานได้ตามปกติ
“สำหรับธุรกิจผลิตเบาะหนังรถยนต์ เริ่มเห็นความชัดเจนมากขึ้น ในช่วงไตรมาส 3 ปีนี้ เพราะค่ายรถยนต์แต่ละค่าย เริ่มกลับมาผลิตรถยนต์  เพื่อเตรียมส่งขายในประเทศและส่งออกไปต่างประเทศ ซึ่งส่งผลให้บริษัทฯ กลับมาเปิดไลน์การผลิตได้เต็มกำลังการผลิต เนื่องจากเริ่มมีออเดอร์การผลิตกลับมาเหมือนเดิม” นายองอาจ กล่าว
ด้านนายวศิน ดำรงสกุลวงษ์ กรรมการและผู้จัดการทั่วไป บริษัท อินเตอร์ไฮด์ จำกัด (มหาชน) (IHL) กล่าวว่า บริษัทฯ ได้มีการปรับกลยุทธ์ในการดำเนินธุรกิจ เพื่อให้เข้ากับยุค New Normal โดยมีการปรับการนำเสนอสินค้า ให้ตรงกับความต้องการของลูกค้า เพื่อให้ลูกค้าสามารถตัดสินใจเลือกสินค้าได้สะดวกและรวดเร็วมากขึ้น
ส่วนธุรกิจฟอกหนังรองเท้ายังคงเปิดไลน์การผลิตได้อย่างต่อเนื่อง เพราะยังดำเนินการผลิตและส่งสินค้าให้ลูกค้าได้ตามปกติ รวมถึงสามารถส่งออกไปต่างประเทศได้ นอกจากนี้ได้ผลิตตัวอย่างหนังรองเท้าเพื่อส่งให้ลูกค้าได้เตรียมไว้ในซีซั่นต่อไป ซึ่งในปีนี้บริษัทฯ วางเป้าหมายคาดว่าจะมีลูกค้าในส่วนธุรกิจฟอกหนังรองเท้า จำนวน 4 ราย
โดยที่ผ่านมาสามารถปิดดีลกับลูกค้าไปแล้ว จำนวน 2 ราย และอยู่ระหว่างการเจรจากับพันธมิตรอีกหลายราย โดยมั่นใจว่าจะสามารถสนับสนุนรายได้จากธุรกิจฟอกหนังรองเท้าให้เติบโตตามเป้าหมายที่วางไว้